Reacția lui Vladimir Putin la moartea președintelui Iranului Ebrahim Raisi într-un accident de elicopter
Președintele iranian Ebrahim Raisi, considerat un potențial succesor al liderului suprem ayatollahul Ali Khamenei, a fost ucis într-un accident de elicopter pe un teren muntos în apropierea graniței cu Azerbaidjan. Ministrul de Externe și toți cei aflați în elicopter alături de președinte și-au pierdut, de asemenea, viețile.
- Președintele Iranului Ebrahim Raisi, ucis în accidentul de elicopter, anunță televiziunea de stat
Preşedintele iranian Ebrahim Raisi, ultraconservator considerat un potenţial succesor al liderului suprem al Iranului, ayatollahul Ali Khamenei, şi-a pierdut viaţa într-un accident de elicopter într-o zonă muntoasă din apropierea graniţei cu Azerbaidjanul, au anunţat luni oficiali şi media de stat. Reuters consemnează primele reacţii la acest anunţ.
Reacţii la moartea preşedintelui iranian Ebrahim Raisi
Vladimir Putin a transmis condoleanțe liderului suprem al Iranului pentru moartea președintelui Raisi. Putin va păstra pentru totdeauna cea mai frumoasă amintire despre președintele iranian Raisi, care ca un adevărat prieten al Rusiei, a adus o contribuție neprețuită la dezvoltarea relațiilor dintre Iran și Federația Rusă, a transmis Kremlinul.
"Am avut ocazia să-l cunosc pe Seyyid Ebrahim Raisi de mai multe ori și voi păstra pentru totdeauna cea mai frumoasă amintire a acestui om minunat. Vă rugăm să transmiteți cuvinte de sincere condoleanţe și sprijin familiei și prietenilor regretatului președinte și tuturor celor uciși în acest teribil dezastru. Le doresc lor și întregului popor iranian forţă în fața unei pierderi atât de grave și ireparabile", se arată în mesajul lui Putin.
"Seyed Ebrahim Raisi a fost un politician remarcabil, a cărui întreagă viață a fost dedicată slujirii patriei. S-a bucurat pe bună dreptate de un înalt respect din partea compatrioților săi și de o autoritate semnificativă în străinătate. Ca un adevărat prieten al Rusiei, a adus o contribuție personală neprețuită la dezvoltarea bunăstării şi a relațiilor dintre țările noastre, a făcut eforturi mari pentru a le aduce la nivelul parteneriatului strategic", se mai arată în mesaj. Şi ambasada Rusiei la Teheran a transmis la rândul său condoleanţe.
Şi președintele chinez Xi Jinping a transmi că "moartea tragică a lui Raisi este o pierdere uriașă pentru poporul iranian și, de asemenea, a dus la pierderea unui prieten bun al poporului chinez".
"În calitate de coleg care a supravegheat personal eforturile pentru pacea poporului iranian și a regiunii noastre, îmi amintesc cu respect și recunoștință de domnul Raisi", a transmis şi președintele turc Recep Tayyip Erdogan.
Grupările Hamas şi Houthi, primele care au reacţionat la moartea preşedintelui iranian Ebrahim Raisi
Organizaţia palestiniană islamistă Hamas a difuzat un comunicat în care transmite "cele mai profunde condoleanţe şi solidaritatea" sa ayatollahului Khamenei, guvernului iranian şi poporului iranian pentru "această uriaşă pierdere". Hamas salută totodată sprijinul acordat de liderii iranieni decedaţi cauzei palestiniene şi rezistenţei împotriva Israelului, exprimându-şi de asemenea încrederea că "instituţiile adânc înrădăcinate" ale Iranului vor reuşi să depăşească "repercusiunile acestei imense pierderi".
Mohammed Ali Al-Houthi, şeful Comitetului revoluţionar suprem al rebelilor houthi din Yemen, a transmis la rândul său pe reţeaua X "cele mai profunde condoleanţe poporului iranian, conducerii iraniene şi familiilor preşedintelui Raisi şi ale delegaţiei însoţitoare pentru martiriul anunţat". "Ne rugăm Domnului să le dea familiilor răbdare şi alinare. Cu adevărat ai lui Allah suntem şi la El ne vom întoarce. Poporul iranian va rămâne alături de liderii săi loiali, prin voia Domnului", a mai scris liderul houthi.
Premierul indian Narendra Modi s-a declarat tot pe reţeaua X "profund întristat şi şocat de moartea tragică a dr. Seyed Ebrahim Raisi, preşedintele Republicii Islamice Iran". Premierul indian transmite "sincere condoleanţe familiei şi poporului iranian" şi asigură de asemenea că nu va fi niciodată uitată "contribuţia (lui Raisi) la întărirea relaţiei bilaterale India-Iran", precum şi că "India este alături de Iran în aceste momente de tristeţe".
Şi premierul irakian Mohammed Shia Al-Sudani a transmis într-un comunicat "sincere condoleanţe liderului suprem iranian Ali Khamenei, poporului şi guvernului iranian" după aflarea "cu profundă tristeţe a veştii tragice a decesului preşedintelui Raisi, ministrului de externe Hossein Amir Abdollahian şi însoţitorilor lor într-un accident aviatic nefericit în nordul Iranului". "Ne exprimăm solidaritatea cu poporul iranian frate şi cu oficialii Republicii islamice în această dureroasă tragedie", se mai adaugă în comunicatul de la Bagdad.
Pakistanul va decreta o zi de doliu şi va coborî drapelele în bernă, în semn de respect faţă de preşedintele iranian şi însoţitorii săi, care au pierit într-un accident de elicopter. Într-o postare făcută luni pe platforma X, premierul pakistanez Shehbaz Sharif a transmis cele mai profunde condoleanţe "Iranului frăţesc" din partea sa şi a poporului şi guvernului pakistaneze. "Marea naţiune iraniană va depăşi această tragedie cu obişnuitul curaj", a scris Sharif.
Şi preşedintele Consiliului European, Charles Michel, a reacţionat la aflarea morţii preşedintelui şi ministrului de externe iranieni, transmiţând cele mai sincere condoleanţe din partea Uniunii Europene.